Udtalelse om Kommissionens forslag til Rådets forordning (EF) om økonomisk støtte til Portugal til et specifikt program til modernisering af tekstil- og beklædningssektoren () (95/C 110/06)

Rådet for Den Europæiske Union besluttede den 5. januar 1995 under henvisning til EF-traktatens artikel 130 B at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Regionaludvikling og Fysisk Planlægning, som udpegede Vasco Cal til ordfører uden studiegruppe. Sektionen vedtog sin udtalelse den 14. februar 1995.

Det Økonomiske og Sociale Udvalg vedtog på sin 323. plenarforsamling af 22.-23. februar 1995, mødet den 22. februar, med et flertal af stemmer for og 4 hverken for eller imod, følgende udtalelse.

1. I sin udtalelse af 2. juni 1994 () støttede ØSU iværksættelsen af et EF-initiativ til modernisering af tekstilindustrien i Portugal, som ØSU fandt vigtigt, fordi hensigten er at modernisere den eksisterende industri, samtidig med at der tilskyndes til en diversificering mod andre former for økonomisk aktivitet. Erfaringerne fra Portugals situation kan mere generelt anvendes til at fremme moderniseringen af de øvrige sektorer. ØSU er fortsat overbevist om, at det er afgørende, at de retningslinjer, der foreslås samtidig med dette initiativ, gennemføres til punkt og prikke.

2. ØSU ser positivt på Rådets forslag til forordning og noterer sig, at det henviser til Kommissionens meddelelse 94/C 180/04 af 15. juni 1994. ØSU's bemærkninger i udtalelsen om denne meddelelse () er fortsat gældende, selvom retsgrundlaget er et andet. Målet er stadig at fremme økonomisk og social samhørighed.

2.1. ØSU minder navnlig om, at virksomhederne som en af betingelserne for at få EU-støtte fra dette initiativ skal bevise, at de overholder den nationale lovgivning om arbejdsvilkår. ØSU gentager sit forslag om, at det også bør medtages som en betingelse, at de overholder bestemmelser om arbejdsvilkår i gældende overenskomster mellem arbejdsmarkedets parter.

3. ØSU finder det væsentligt at sikre, at såvel de regionale og lokale myndigheder som arbejdsmarkedets og erhvervslivets interesseorganisationer reelt inddrages i forberedelse, gennemførelse og evaluering af foranstaltningerne i overensstemmelse med rammeforordningens artikel 4, som nærværende forslag også henviser til.

3.1. ØSU mener, at det er Kommissionens opgave at sørge for, at disse parter inddrages, bl.a. ved at bede medlemsstaten om at præcisere, hvorledes den rent konkret vil inddrage dem i forberedelsen og gennemførelsen af det foreliggende program.

Dette krav skal navnlig stilles i forbindelse med forberedelsen af det program, som de portugisiske myndigheder skal fremlægge efter vedtagelsen af Rådets forordning.

3.2. I forbindelse med gennemførelsen af det operationelle program gentager ØSU sit forslag ()() om at indbygge høring af arbejdsmarkedets og erhvervslivets interesseorganisationer i planlægningen og evalueringen af EU-interventionerne. Det kunne f.eks. ske regelmæssigt i forbindelse med møderne i de enkelte overvågningsudvalg.

3.3. Endelig mener ØSU, at den forsinkelse, der skyldes ændringen af retsgrundlag, hurtigst muligt må indhentes. Det bør dog ikke hindre de forskellige parter i at deltage effektivt og i passende omfang i forberedelsen og iværksættelsen af det operationelle program.

Bruxelles, den 22. februar 1995.

Carlos FERRER

Formand for

Det Økonomiske og Sociale Udvalg

() EFT nr. C 373 af 29. 12. 1994, s. 14.

() »EF-initiativer«, EFT nr. C 295 af 22. 10. 1994.

() »Revision af strukturfondsforordningerne«, EFT nr. C 201 af 26. 7. 1993.